CELEX: 32007D0304
Language: el
Date: 2007-04-25 00:00:00
Title: 2007/304/ΕΚ: Απόφαση της Επιτροπής, της 25ης Απριλίου 2007 , σχετικά με την απόσυρση από την αγορά του αραβοσίτου Bt176 (SYN-EV176-9) και των παραγώγων του [κοινοποιηθείσα υπό τον αριθμό Ε(2007) 1804]

5.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 117/14
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 25ης Απριλίου 2007
   σχετικά με την απόσυρση από την αγορά του αραβοσίτου Bt176 (SYN-EV176-9) και των παραγώγων του
   [κοινοποιηθείσα υπό τον αριθμό Ε(2007) 1804]
   (Το κείμενο στην αγγλική γλώσσα είναι το μόνο αυθεντικό)
   (2007/304/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και ιδίως το άρθρο 8 παράγραφος 6 και το άρθρο 20 παράγραφος 6,
   Εκτιμώντας τα ακόλουθα:
   
               (1)
            
            
               Ο αραβόσιτος Bt176 (SYN-EV176-9) έλαβε έγκριση δυνάμει της οδηγίας 90/220/ΕΟΚ του Συμβουλίου, της 23ης Απριλίου 1990, για τη σκόπιμη ελευθέρωση γενετικώς τροποποιημένων οργανισμών στο περιβάλλον (2) με την απόφαση 97/98/ΕΚ της Επιτροπής, της 23ης Ιανουαρίου 1997, για τη διάθεση στην αγορά γενετικώς τροποποιημένου αραβοσίτου (Zea mays L.) που έχει υποστεί συνδυασμένη τροποποίηση, η οποία τον εφοδιάζει με τις εντομοκτόνες ιδιότητες που προσδίδονται από το γονίδιο κωδικοποίησης της ενδοτοξίνης Bt και με αυξημένη ανοχή του ζιζανιοκτόνου γλυφοσινικού αμμωνίου κατ’ εφαρμογή της οδηγίας 90/220/ΕΟΚ του Συμβουλίου (3). Η οδηγία 90/220/ΕΟΚ αναδιατυπώθηκε και καταργήθηκε με την οδηγία 2001/18/ΕΚ.
            
         
               (2)
            
            
               Η εν λόγω έγκριση βασίστηκε στις αντίστοιχες γνωμοδοτήσεις της επιστημονικής επιτροπής για τη διατροφή των ζώων που συστάθηκε με την απόφαση 76/791/ΕΟΚ της Επιτροπής (4), της επιστημονικής επιτροπής τροφίμων που συστάθηκε με την απόφαση 95/273/ΕΚ της Επιτροπής (5) και, τέλος, της επιστημονικής επιτροπής παρασιτοκτόνων που συστάθηκε με την απόφαση 78/436/ΕΟΚ της Επιτροπής (6).
            
         
               (3)
            
            
               Ο αραβόσιτος SYN-EV176-9 και τα παράγωγα προϊόντα του στη συνέχεια κοινοποιήθηκαν από την εταιρεία Syngenta Crop Protection AG (εφεξής «ο κοινοποιών») ως υφιστάμενα προϊόντα δυνάμει των άρθρων 8 παράγραφος 1 και 20 παράγραφος 1 του κανονισμού (ΕΚ) αριθ. 1829/2003 (εφεξής «ο κανονισμός») και καταχωρήθηκαν στο κοινοτικό μητρώο γενετικών τροποποιημένων τροφίμων και ζωοτροφών. Το πεδίο εφαρμογής της κοινοποίησης αφορούσε τρόφιμα που αποτελούνται από ή/και περιέχουν ή παράγονται από αραβόσιτο SYN-EV176-9, πρόσθετα τροφίμων που παράγονται από αραβόσιτο SYN-EV176-9, ζωοτροφές που αποτελούνται από ή/και περιέχουν αραβόσιτο SYN-EV176-9, υλικά ζωοτροφών που παράγονται από αραβόσιτο SYN-EV176-9 και πρόσθετα ζωοτροφών που παράγονται από αραβόσιτο SYN-EV176-9.
            
         
               (4)
            
            
               Ο κοινοποιών τον αραβόσιτο SYN-EV176-9 σε επιστολή του προς την Επιτροπή στις 19 Σεπτεμβρίου 2005, ανέφερε ότι διέκοψε οριστικά την πώληση σπόρων αραβοσίτου SYN-EV176-9 στην Κοινότητα μετά την περίοδο φύτευσης του 2005.
            
         
               (5)
            
            
               Ο κοινοποιών ανέφερε επίσης στην Επιτροπή ότι δεν σκοπεύει να υποβάλει αίτηση ανανέωσης της έγκρισης για τον αραβόσιτο SYN-EV176-9 δυνάμει του κανονισμού, σύμφωνα με τα άρθρα 8 παράγραφος 4, 11, 20 παράγραφος 4 και 23 αντίστοιχα. Συνεπώς, μετά τις 18 Απριλίου 2007 δεν επιτρέπεται ούτε η καλλιέργεια ούτε η διάθεση στην αγορά αραβοσίτου SYN-EV176-9 και των παραγώγων προϊόντων του.
            
         
               (6)
            
            
               Επομένως, πρέπει να θεσπιστούν μέτρα για τη διασφάλιση της αποτελεσματικής απόσυρσης από την αγορά σπόρων από αυτογονιμοποιούμενες σειρές και υβρίδια αραβοσίτου SYN-EV176-9. Λόγω της μη διαθεσιμότητας σπόρων, αναμένεται να εξαλειφθούν από την αλυσίδα τροφίμων και ζωοτροφών σε εύλογο χρονικό διάστημα τα προϊόντα από αραβόσιτο SYN-EV176-9.
            
         
               (7)
            
            
               Επειδή ο κοινοποιών διέκοψε την πώληση σπόρων αραβοσίτου SYN-EV176-9 στην Κοινότητα μετά την περίοδο φύτευσης 2005, τα αποθέματα προϊόντων αραβοσίτου SYN-EV176-9 εξαντλήθηκαν και δεν αναμένεται να κυκλοφορούν στην αγορά μετά τις 18 Απριλίου 2007. Ωστόσο, ενδεχομένως να εξακολουθήσουν να υπάρχουν ελάχιστα ίχνη γενετικώς τροποποιημένου υλικού από αραβόσιτο SYN-EV176-9 σε προϊόντα τροφίμων ή ζωοτροφών για μια ορισμένη χρονική περίοδο.
            
         
               (8)
            
            
               Για λόγους ασφάλειας δικαίου, είναι επομένως αναγκαία η πρόβλεψη μεταβατικής περιόδου κατά τη διάρκεια της οποίας τα τρόφιμα και οι ζωοτροφές ενδέχεται να περιέχουν αυτό το υλικό χωρίς η παρουσία του να συνιστά παραβίαση του άρθρου 4 παράγραφος 2 και του άρθρου 16 παράγραφος 2 του κανονισμού, εφόσον είναι τυχαία ή τεχνικώς αναπόφευκτη.
            
         
               (9)
            
            
               Για τον υπολογισμό του επιπέδου ανοχής και του χρονικού διαστήματος, πρέπει να λαμβάνεται υπόψη ο χρόνος που απαιτείται έως ότου η αποτελεσματική απόσυρση των σπόρων από την αγορά παράγει αποτελέσματα σε ολόκληρη την αλυσίδα τροφίμων και ζωοτροφών. Σε κάθε περίπτωση το επίπεδο ανοχής πρέπει να μην υπερβαίνει το όριο επισήμανσης και ιχνηλασιμότητας, ύψους 0,9 %, που προβλέπεται στον κανονισμό για την τυχαία ή τεχνικώς αναπόφευκτη παρουσία γενετικώς τροποποιημένου υλικού σε τρόφιμα και ζωοτροφές.
            
         
               (10)
            
            
               Οι καταχωρίσεις στο κοινοτικό μητρώο γενετικώς τροποποιημένων τροφών και ζωοτροφών, όπως προβλέπεται στο άρθρο 28 του κανονισμού, σχετικά με τον αραβόσιτο SYN-EV176-9 πρέπει να τροποποιηθούν προκειμένου να ληφθεί υπόψη η παρούσα απόφαση.
            
         
               (11)
            
            
               Ζητήθηκε η γνώμη του κοινοποιούντος για τα μέτρα που προβλέπονται στην παρούσα απόφαση.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για να διασφαλιστεί η αποτελεσματική απόσυρση από την αγορά σπόρων από αυτογονιμοποιούμενες σειρές και υβρίδια που προέρχονται από τον αραβόσιτο SYN-EV176-9 με σκοπό την καλλιέργεια ο κοινοποιών πρέπει να συμμορφωθεί με τα μέτρα που θεσπίζονται στο παράρτημα.
   Εντός έξι μηνών από την ημερομηνία κοινοποίησης της παρούσας απόφασης, ο κοινοποιών υποβάλει στην Επιτροπή έκθεση σχετικά με την εφαρμογή των μέτρων που προβλέπονται στο παράρτημα.
   Άρθρο 2
   Επιτρέπεται η παρουσία υλικού που περιέχει, αποτελείται ή παράγεται από αραβόσιτο SYN-EV176-9 σε τρόφιμα ή ζωοτροφές και έχει κοινοποιηθεί σύμφωνα με τα άρθρα 8 παράγραφος 1 και 20 παράγραφος 1 του κανονισμού, για περίοδο πέντε ετών από την ημερομηνία κοινοποίησης της παρούσας απόφασης:
   
               α)
            
            
               υπό την προϋπόθεση ότι η παρουσία αυτή είναι τυχαία ή τεχνικώς αναπόφευκτη και
            
         
               β)
            
            
               σε ποσοστό όχι μεγαλύτερο από 0,9 %.
            
         Άρθρο 3
   Οι καταχωρίσεις στο κοινοτικό μητρώο γενετικώς τροποποιημένων τροφών και ζωοτροφών, όπως προβλέπεται στο άρθρο 28 του κανονισμού, σχετικά με τον αραβόσιτο SYN-EV176-9 πρέπει να τροποποιηθούν προκειμένου να ληφθεί υπόψη η παρούσα απόφαση.
   Άρθρο 4
   Η παρούσα απόφαση απευθύνεται στην εταιρεία Syngenta Crop Protection AG, PO Box, 4002 Basel, Switzerland.
   
      Βρυξέλλες, 25 Απριλίου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 268 της 18.10.2003, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1981/2006 της Επιτροπής (ΕΕ L 368 της 23.12.2006, σ. 99).
   
      (2)  ΕΕ L 117 της 8.5.1990, σ. 15. Οδηγία που καταργήθηκε με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (ΕΕ L 106 της 17.4.2001, σ. 1).
   
      (3)  ΕΕ L 31 της 1.2.1997, σ. 69.
   
      (4)  ΕΕ L 279 της 9.10.1976, σ. 35.
   
      (5)  ΕΕ L 167 της 18.7.1995, σ. 22.
   
      (6)  ΕΕ L 124 της 12.5.1978, σ. 16.
   
      ΠΑΡΑΡΤΗΜΑ
      Μέτρα με τα οποία πρέπει να συμμορφωθεί ο κοινοποιών προκειμένου να διασφαλιστεί η αποτελεσματική απόσυρση από την αγορά σπόρων από αυτογονιμοποιούμενες σειρές και υβρίδια αραβοσίτου SYN-ENV176-9 για σκοπούς καλλιέργειας
      
                  α)
               
               
                  Ενημέρωση των εμπορικών φορέων της Κοινότητας σχετικά με το εμπορικό και νομικό καθεστώς του σπόρου.
               
            
                  β)
               
               
                  Απόσυρση των εναπομενόντων εμπορικών αποθεμάτων του σπόρου που έχουν στην κατοχή τους οι εμπορικοί φορείς.
               
            
                  γ)
               
               
                  Καταστροφή των εναπομενόντων εμπορικών αποθεμάτων του σπόρου.
               
            
                  δ)
               
               
                  Σύναψη συμφωνιών με τρίτους για τη διακοπή της εμπορίας του προϊόντος στις οποίες θα προβλέπεται η επιστροφή των σπόρων ή η εξακρίβωση και πιστοποίηση της καταστροφής τους.
               
            
                  ε)
               
               
                  Λήψη των απαραίτητων μέτρων για τη διαγραφή των καταχωρημένων ποικιλιών του σπόρου από τους εθνικούς καταλόγους σπόρων.
               
            
                  στ)
               
               
                  Εφαρμογή εσωτερικού προγράμματος για την αποφυγή παρουσίας του εν λόγω γενετικά τροποποιημένου υλικού στην καλλιέργεια και στην παραγωγή σπόρων.